
ΤΕΥΧΟΣ ΔΕΥΤΕΡΟ 


Αρ 


. Φύλλου 1393 


ΑΠΟΦΑΣΕΙΣ 

Αριθμ. απόφ. 668 

Έγκριση του Κανονισμού Διδακτορικών Σπου¬ 
δών του Τμήματος Γεωλογίας και Γεωπεριβάλ- 
λοντος του Εθνικού και Καποδιστριακού Πανε¬ 
πιστημίου Αθηνών. 

Η ΣΥΓΚΛΗΤΟΣ ΤΟΥ ΕΘΝΙΚΟΥ ΚΑΙ 
ΚΑΠΟΔΙΣΤΡΙΑΚΟΥ ΠΑΝΕΠΙΣΤΗΜΙΟΥ ΑΘΗΝΩΝ 

Έχοντας υπόψη: 

1 .Τις διατάξεις των άρθρων 45 και 85 του ν.4485/2017 
«Οργάνωση και Λειτουργία της ανώτατης εκπαίδευ¬ 
σης, ρυθμίσεις για την έρευνα και άλλες διατάξεις» 
(ΦΕΚΑΊ14), 

2. την υπ' αριθμ. 163204/Ζ1 /29-9-2017 Εγκύκλιο του 
Υπουργείου Παιδείας, Έρευνας και Θρησκευμάτων, 

3. την παρ. 3ε, του άρθρου 9, του ν.3685/2008 «Θεσμι¬ 
κό πλαίσιο για τις μεταπτυχιακές σπουδές» (ΦΕΚ ΑΊ 48), 

4. τις διατάξεις του ν.4009/2011 «Δομή, λειτουργία, 
διασφάλιση της ποιότητας των σπουδών και διεθνο¬ 
ποίηση των ανωτάτων εκπαιδευτικών ιδρυμάτων 
ΦΕΚ ΑΊ 95), όπως τροποποιήθηκαν και ισχύουν, 

5. τις διατάξεις του ν.4386/2016 «Ρυθμίσεις για την 
έρευνα και άλλες διατάξεις» (ΦΕΚ Α'83), όπως τροπο¬ 
ποιήθηκαν και ισχύουν, 

6. το π.δ. 85/31-5-2013 (ΦΕΚΑΊ24) «Ίδρυση, μετονο- 
μασία, ανασυγκρότηση Σχολών και ίδρυση Τμήματος 
στο Εθνικό και Καποδιστριακό Πανεπιστήμιο Αθηνών», 

7. την απόφαση της Συγκλήτου του Ε.Κ.Π.Α. (12η συ¬ 
νεδρία 16-3-2018), 

8. το απόσπασμα πρακτικών της Συνέλευσης του Τμή¬ 
ματος Γεωλογίας και Γεωπεριβάλλοντοςτου Ε.Κ.Π.Α. (συ¬ 
νεδρίαση 20/12/2017), 

9. το γεγονός ότι με την παρούσα δεν προκαλείται 
δαπάνη εις βάρος του κρατικού προϋπολογισμού, απο¬ 
φασίζουμε: 

Την έγκριση του Κανονισμού Διδακτορικών Σπουδών 
του Τμήματος Γεωλογίας και Γεωπεριβάλλοντος του 
Εθνικού και Καποδιστριακού Πανεπιστημίου Αθηνών 
ως ακολούθως: 


Άρθρο 1 
Γενικές Αρχές 

1. Οι Διδακτορικές Σπουδές του Τμήματος Γεωλογίας 
και Γεωπεριβάλλοντοςτου Εθνικού και Καποδιστριακού 
Πανεπιστημίου Αθηνών οργανώνονται και λειτουργούν 
σύμφωνα με τις διατάξεις του νόμου 4485/2017 και του 
εν γένει θεσμικού πλαισίου όπως κάθε φορά ισχύει. Απο¬ 
σκοπούν στην προαγωγή της πρωτότυπης επιστημονι¬ 
κής έρευνας και οδηγούν στην απόκτηση Διδακτορικού 
Διπλώματος (Δ.Δ.), το οποίο πιστοποιεί την εκπόνηση 
πρωτότυπης επιστημονικής έρευνας και την ουσιαστι¬ 
κή συνεισφορά του/της κατόχου του στην εξέλιξη των 
γνωστικών αντικειμένων του τμήματος ή των συνεργα- 
ζόμενων ερευνητικών κέντρων και ινστιτούτων, όπως 
αυτά ορίζονται στο άρθρο 39, παρ. 2 του ν. 4458/2017, 
συμπεριλαμβανομένων των ερευνητικών κέντρων της 
Ακαδημίας Αθηνών, του Ιδρύματος Ιατροβιολογικών 
Ερευνών της Ακαδημίας Αθηνών ή αναγνωρισμένων 
ερευνητικών κέντρων ή ινστιτούτων της αλλοδαπής. 

Άρθρο 2 

Δικαίωμα υποβολής αίτησης για εκπόνηση 
Διδακτορικής Διατριβής 

1. Αίτηση για εκπόνηση διδακτορικής διατριβής στο 
Τμήμα Γεωλογίας και Γεωπεριβάλλοντος μπορούν να 
υποβάλουν οι κάτοχοι Διπλώματος Μεταπτυχιακών 
Σπουδών (Δ.Μ.Σ.) Α.Ε.Ι. της ημεδαπής ή αναγνωρισμένου 
ως ισότιμου της αλλοδαπής ή ενιαίου και αδιάσπαστου 
τίτλου σπουδών μεταπτυχιακού επιπέδου του άρθρου 
46 του ν.4485/2017 σε συναφή επιστημονικά πεδία του 
Τμήματος Γεωλογίας και Γεωπεριβάλλοντος. 

2. Σε ειδικές περιπτώσεις, ως Υποψήφιοι Διδάκτορες 
μπορούν να γίνονται δεκτοί μετά από τεκμηριωμένη 
εισήγηση της Ειδικής Τριμελούς Επιτροπής και αιτι¬ 
ολογημένη απόφαση της Συνέλευσης του Τμήματος 
και μη κάτοχοι Δ.Μ.Σ. οι οποίοι έχουν να επιδείξουν: 
α) ερευνητική εμπειρία: η οποία τεκμηριώνεται από τη 
δημοσίευση επιστημονικών εργασιών σε έγκριτα επι¬ 
στημονικά περιοδικά με σύστημα κριτών ή με αποδε¬ 
δειγμένη ερευνητική εμπειρία σε ερευνητικούς φορείς 
και β) επαγγελματική εμπειρία η οποία αποδεικνύεται 
από την επαγγελματική δραστηριότητα στο αντίστοιχο 
αντικείμενο της διδακτορικής διατριβής. 












15126 


ΕΦΗΜΕΡΙΔΑ ΤΗΣ ΚΥΒΕΡΝΗΣΕΩΣ 


Τεύχος ΒΊ 393/25.04.2018 


3. Οι μη κάτοχοι Δ.Μ.Σ. και οι πτυχιούχοι συναφών 
αντικειμένων των οποίων η αίτηση για εκπόνηση διδα¬ 
κτορικής διατριβής γίνεται δεκτή με βάση τις παραπάνω 
προϋποθέσεις, ενδεχομένως, πριν την έναρξη εκπόνη¬ 
σης της διδακτορικής διατριβής, να χρειαστεί να παρα¬ 
κολουθήσουν ως ακροατές, μαθήματα του προπτυχια¬ 
κού ή/και μεταπτυχιακού προγράμματος σπουδών του 
Τμήματος, που θα καθοριστούν από τη Συνέλευση του 
Τμήματος, μετά από τεκμηριωμένη εισήγηση της Ειδικής 
Τριμελούς Επιτροπής. 

4. Το θέμα της υπό εκπόνηση διατριβής πρέπει να έχει 
άμεση σχέση μετά γνωστικά αντικείμενα τουΤμήματος. 
Για το ζήτημα αυτό αποφαίνεται η Ειδική Τριμελής Επι¬ 
τροπή, καθώς και η Συνέλευση τουΤμήματος. 

5. Εκπόνηση διδακτορικών διατριβών μπορεί να γίνει 
και στο πλαίσιο εθνικών και διεθνών ερευνητικών προ¬ 
γραμμάτων, είτε μετά από προκήρυξη είτε πρόσκληση 
εκδήλωσης ενδιαφέροντος, ή στο πλαίσιο συνεργασιών 
με ανώτατα εκπαιδευτικά ιδρύματα ή ερευνητικά ινστι¬ 
τούτα της ημεδαπής ή της αλλοδαπής. Τα θέματα για 
εκπόνηση διδακτορικών διατριβών αποφασίζονται στη 
Συνέλευση τουΤμήματος μετά από εισήγηση των μελών 
ΔΕΠ τουΤμήματος και δημοσιοποιούνται στον διαδικτυ¬ 
ακό τόπο του Τμήματος. 

Άρθρο 3 

Διαδικασία υποβολής αίτησης για εκπόνηση 

διδακτορικής διατριβής 

1. Ο ενδιαφερόμενος υποβάλλει στη Γραμματεία του 
Τμήματος Γεωλογίας και Γεωπεριβάλλοντος (άρθρο 38, 
ν. 4485/2017) αίτηση για εκπόνηση διδακτορικής διατρι¬ 
βής, μετά από συνεννόηση με μέλοςΔΕΠ τουΤμήματος 
Γεωλογίας και Γεωπεριβάλλοντος, που σύμφωνα και με 
την τρέχουσα νομοθεσία του δίδεται το δικαίωμα επί¬ 
βλεψης διδακτορικών διατριβών, καθ' όλη τη διάρκεια 
της ακαδημαϊκής χρονιάς. 

2. Σε περίπτωση Εθνικών και Διεθνών Ερευνητικών 
Προγραμμάτων οι υποψήφιοι δύνανται να υποβάλλουν 
αίτηση εκπόνησης διδακτορικής διατριβής μετά τη δη¬ 
μοσίευση σχετικής προκήρυξης ή πρόσκλησης εκδή¬ 
λωσης ενδιαφέροντος για εκπόνηση Διδακτορικής Δια¬ 
τριβής. Οι σχετικές προκηρύξεις δημοσιοποιούνται διά 
του ημερήσιου τύπου και αναρτώνται στους οικείους 
διαδικτυακούςτόπουςτουΤμήματος και του Ιδρύματος. 
Οι προϋποθέσεις, οι όροι, οι προθεσμίες και οι διαδικασί¬ 
ες κατάθεσης υποψηφιοτήτων και επιλογής υποψηφίων 
διδακτόρων, καθώς και πρόσθετες υποχρεώσεις αυτών, 
ρήτρες, παραδοτέα και χρονικά όρια ολοκλήρωσηςτων 
διατριβών, μνημονεύονται ρητά στις σχετικές προκηρύ¬ 
ξεις και προσκλήσεις. Η ανάθεση επίβλεψης των διδα¬ 
κτορικών διατριβών του παρόντος άρθρου μπορεί, βάσει 
της προκήρυξης, να διαφοροποιείται από τον παρόντα 
Κανονισμό, σύμφωνα με τις ανάγκες του προγράμματος. 

Άρθρο 4 

Απαιτούμενα δικαιολογητικά 

1.0 υποψήφιος υποβάλλει στις ημερομηνίες που προ- 
βλέπονται στην παράγραφο 1 του άρσρου 3 αίτηση στη 
Γραμματεία του Τ μήματος Γεωλογίας και Γεωπεριβάλλο- 
ντος, η οποία περιλαμβάνει: 


- προτεινόμενο τίτλο διδακτορικής διατριβής 

- προτεινόμενη γλώσσα εκπόνησης της διδακτορικής 
διατριβής. Στην περίπτωση που η προτεινόμενη γλώσσα 
είναι η αγγλική ο προτεινόμενοςτίτλος υποβάλλεται και 
στην αγγλική και απαραιτήτως θα υπάρχει εκτενέστατη 
περίληψη στην ελληνική γλώσσα 

- προτεινόμενο επιβλέποντα της διδακτορικής δια¬ 
τριβής. 

2. Η αίτηση θα πρέπει να συνοδεύεται από: 

- Αντίγραφο βασικού πτυχίου καθώς και κάθε άλλο 
αποδεικτικό στοιχείο εκπαίδευσης ή επιμόρφωσης. Στην 
περίπτωση που το πτυχίο έχει αποκτήσει σε ίδρυμα του 
εξωτερικού απαιτείται αναγνώρισή του από την αρμόδια 
ελληνική αρχή (Δ.Ο.Α.Τ.Α.Π.). 

- Αντίγραφο μεταπτυχιακού διπλώματος. 

- Πλήρες βιογραφικό σημείωμα του υποψηφίου και 
αναλυτικό υπόμνημα επιστημονικής δραστηριότητας 
και επιστημονικών δημοσιευμάτων. 

- Προσχέδιο διδακτορικής διατριβής (με περιγραφή 
της καινοτομίας, στόχων, μεθοδολογίας, χρονοδιάγραμ¬ 
μα, αναμενόμενα οφέλη). Στην περίπτωση που η γλώσσα 
εκπόνησης της διατριβής είναι η αγγλική το προσχέδιο 
υποβάλλεται στην αγγλική γλώσσα. 

- Πιστοποιητικό γλωσσομάθειας (μιας τουλάχιστον 
διεθνούς ξένης γλώσσας, κατά προτίμηση της Αγγλικής). 

- Δύο συστατικές επιστολές από καθηγητές/τριες Α.Ε.Ι. 
ή από ερευνητές/τριες από ερευνητικά κέντρα του άρ¬ 
θρου 13Α του ν. 4310/2014, συμπεριλαμβανομένων των 
ερευνητικών κέντρων της Ακαδημίας Αθηνών και του 
Ιδρύματος Ιατροβιολογικών Ερευνών της Ακαδημίας 
Αθηνών ή από αναγνωρισμένα ερευνητικά κέντρα ή 
ινστιτούτα της αλλοδαπής. 

- Δήλωση του υποψηφίου ότι δεν εκπονεί σε άλλο 
ίδρυμα διατριβή με το ίδιο θέμα. 

Άρθρο 5 

Διαδικασία επιλογής υποψηφίων διδακτόρων 

1. Η Συνέλευση του Τμήματος, αφού λάβει υπόψη τις 
αιτήσεις που έχουν υποβληθεί, τις κατηγοριοποιεί με 
βάση τη συνάφεια του ερευνητικού αντικειμένου και ορί¬ 
ζει μία Ειδική Τριμελή Επιτροπή ανά κατηγορία αιτήσεων. 

2. Κάθε ειδική τριμελής επιτροπή, που αποτελείται από 
μέλη ΔΕΠ του Τμήματος εξετάζει τις αντίστοιχες αιτή¬ 
σεις και τα συνυποβαλλόμενα έγγραφα και καλεί τους 
υποψήφιους σε συνέντευξη. Στη συνέχεια, υποβάλλει 
στη Συνέλευση τουΤμήματος αναλυτικό υπόμνημα, στο 
οποίο αναγράφονται οι λόγοι για τους οποίους κάθε 
υποψήφιος πρέπει ή δεν πρέπει να γίνει δεκτός, καθώς 
και ο προτεινόμενος επιβλέπων, εφόσον αυτός δεν έχει 
προταθεί από τον υποψήφιο. 

3. Η Συνέλευση του Τμήματος, αφού λάβει υπόψη τη 
γνώμη του προτεινόμενου επιβλέποντα και το υπόμνη¬ 
μα της επιτροπής, εγκρίνει ή απορρίπτει την αίτηση του 
υποψηφίου. 

Ειδικότερα η Συνέλευση του Τμήματος έχει τις εξής 
αρμοδιότητες: 

ί. Ορίζει την ειδική τριμελή επιτροπή. 

ίί. Εγκρίνει τα θέματα εκπόνησης διδακτορικών δια¬ 
τριβών και τις διαδικασίες επιλογής των υποψηφίων δι- 

δακτόρων όπως αυτές προβλέπονται από την ισχύουσα 
νομοθεσία (ν. 4485/2017) και τον παρόντα Κανονισμό. 

Μί. Ορίζει τον επιβλέποντα,τα μέλη της τριμελούς συμ¬ 
βουλευτικής επιτροπής, που πλαισιώνει και υποστηρίζει 
την εκπόνηση και τη συγγραφή της διατριβής και τα μέλη 
των επταμελών επιτροπών, όπως ορίζει η ισχύουσα νο¬ 
μοθεσία. 

ίν. Εγκρίνει τις ερευνητικές προτάσεις εκπόνησης δι¬ 
δακτορικών διατριβών. 

ν. Εγκρίνει τις ετήσιες εκθέσεις προόδου. 

νί. Ορίζει τη γλώσσα συγγραφής της διδακτορικής 
διατριβής. 

νϋ. Επιβεβαιώνει την επιτυχή ολοκλήρωση της φοίτη¬ 
σης προκειμένου να απονεμηθεί το Διδακτορικό Δίπλω¬ 
μα και αναγορεύει σε διδάκτορεςτους/τις υποψήφιους/ 
ες διδάκτορες. 

νίίί. Διευθετεί κάθε θέμα που δεν προβλέπεται από τις 
επιμέρους διατάξεις της ισχύουσας νομοθεσίας και του 
παρόντος Κανονισμού. 

4. Τα ονόματα των υποψηφίων διδακτόρων, των επι- 
βλεπόντων, των μελών της τριμελούς συμβουλευτικής 
επιτροπής, οι τίτλοι των εκπονούμενων διατριβών και 
σύντομη περίληψη αυτών αναρτώνται από τη Γραμμα¬ 
τεία του Τμήματος στο διαδικτυακό τόπο του Τμήματος 
και του Ιδρύματος στην ελληνική και την αγγλική γλώσσα 
(παρ. 4, άρ. 39, ν.4485/2017). 

Άρθρο 6 

Επίβλεψη Διδακτορικής Διατριβής 

1. Επιβλέπων/ουσα διδακτορικής διατριβής 

1. Δικαίωμα επίβλεψης διδακτορικών διατριβών έχουν 
τα μέλη Δ.Ε.Π. Α' βαθμίδας, Αναπληρωτή και Επίκουρου 
του Τμήματος Γεωλογίας και Γεωπεριβάλλοντος ή άλλου 
Α.Ε.Ι. ή ερευνητές Α', Β' ή Γ' βαθμίδας από ερευνητικά 
κέντρα του άρθρου 13Ατου ν. 4310/2014, συμπεριλαμ¬ 
βανομένων των ερευνητικών κέντρων της Ακαδημίας 
Αθηνών και του Ιδρύματος Ιατροβιολογικών Ερευνών 
της Ακαδημίας Αθηνών ή ως διαφορετικά ορίζεται από 
το ισχύον εκάστοτε νομοθετικό πλαίσιο (άρθρο 39 του 
ν. 4485/2017). 

2. Η ανάθεση της διδακτορικής διατριβής στον υπο¬ 
ψήφιο και η επίβλεψή της από τα μέλη της τριμελούς 
συμβουλευτικής επιτροπής, γίνεται με απόφαση της 
Συνέλευσης του Τμήματος μετά τη διαδικασία που πε- 
ριγράφεται στο άρθρο 5, ενσωματώνοντας τυχόν αλλα- 
γές-τροποποιήσεις που θα αποφασισθούν (πλειοψηφικά) 
από τα μέλη της Συνέλευσης του Τμήματος. 

2. Ως μέγιστος αριθμός υποψήφιων διδακτόρων ανά 
επιβλέποντα ορίζεται ο αριθμός οχτώ (8) μη προσμε- 
τρουμένων εκείνων των υποψηφίων διδακτόρων που 
έχουν ήδη συμπληρώσει τα τρία (3) συν δύο (2) χρόνια 
εκπόνησης διδακτορικής διατριβής τους. Επίσης στον 
αριθμό των διδακτορικών διατριβών δεν προσμετρώ- 
νται όσες επωμίζεται ο επιβλέπων ως απόρροια εφαρ¬ 
μογής της παραγρ. 3 του άρθρου 39 του ν. 4485/2017 
(βλέπε επόμενο εδάφιο κανονισμού). 

2. Τριμελής Συμβουλευτική Επιτροπή 

1. Η Συνέλευση του Τμήματος αναθέτει στον/στην 
προτεινόμενο/η επιβλέποντα/ουσα, σύμφωνα με την 


παράγραφο 3 του άρθρου 38 του ν. 4485/2017, την επί¬ 
βλεψη της Διδακτορικής Διατριβής και ορίζει Τριμελή 
Συμβουλευτική Επιτροπή. 

2. Η Τριμελής Συμβουλευτική Επιτροπή έχει αρμοδι¬ 
ότητα να πλαισιώνει και να υποστηρίζει την εκπόνηση 
και συγγραφή της διδακτορικής διατριβής (παρ. 2, άρ. 
39 του ν.4485/2017). 

3. ΣτηνΤριμελή Συμβουλευτική Επιτροπή μετέχουν ως 
μέλη, ο επιβλέπων και δύο ακόμη μέλη Δ.Ε.Π. Α' βαθμί¬ 
δας, Αναπληρωτή και Επίκουρου από τοΤμήμα Γεωλογί¬ 
ας και Γεωπεριβάλλοντος ή άλλο Α.Ε.Ι. ή καθηγητές/τριες 
αναγνωρισμένων ως ομοταγών ιδρυμάτων της αλλοδα¬ 
πής, οι οποίοι είναι κάτοχοι διδακτορικού διπλώματος, ή 
ερευνητές/τριεςτων βαθμιδών Α', Β'ή Γ'από ερευνητικά 
κέντρα του άρθρου 13Ατου ν. 4310/2014, συμπεριλαμ¬ 
βανομένων των ερευνητικών κέντρων της Ακαδημίας 
Αθηνών και του Ιδρύματος Ιατροβιολογικών Ερευνών 
της Ακαδημίας Αθηνών ή από αναγνωρισμένα ερευνη¬ 
τικά κέντρα ή ινστιτούτα της αλλοδαπής και έχουν το 
ίδιο ή συναφές γνωστικό αντικείμενο με την υπό κρίση 
διδακτορική διατριβή. 

4. Στη συμβουλευτική επιτροπή μετέχει τουλάχιστον 
ένα (1) μέλος Δ.Ε.Π. από τις τρεις πρώτες βαθμίδες του 
οικείου Τμήματος (άρθρο 39 του ν. 4485/2017). 

2α. Αντικατάσταση μελώνΤριμελούςΣυμβουλευτικής 
Επιτροπής 

1. Σύμφωνα με παράγραφο 3 του άρθρου 39 του 
νόμου 4485/2017, αν για οποιονδήποτε λόγο ο επιβλέ- 
πων παραιτηθεί, ή εκλείψει ή διαπιστωμένα αδυνατεί 
να επιβλέψει για διάστημα μεγαλύτερο του έτους από 
την έναρξη εκπόνησης της διδακτορικής διατριβής, η 
Συνέλευση του Τμήματος, εκτιμώντας τις περιστάσεις, 
αναθέτει σε άλλον την επίβλεψη, σύμφωνα με όσα 
ορίζονται στις προηγούμενες παραγράφους, ύστερα 
από αίτηση του υποψήφιου διδάκτορα και γνώμη του 
προτεινόμενου επιβλέποντος ή άλλου μέλους της τριμε¬ 
λούς επιτροπής, διαφορετικά σε ένα από τα άλλα δύο (2) 
μέλη της τριμελούς συμβουλευτικής επιτροπής, ακόμη 
και καθ' υπέρβαση του μέγιστου αριθμού υποψήφιων 
διδακτόρων που μπορεί να επιβλέπεται από κάθε επι- 
βλέποντα, σύμφωνα με όσα ορίζονται στον Κανονισμό 
Διδακτορικών Σπουδών. 

2. Σε περίπτωση που κάποιο άλλο μέλος της τριμελούς 
συμβουλευτικής επιτροπής παραιτηθεί, ή εκλείψει,η 
Συνέλευση του Τμήματος, εκτιμώντας τις περιστάσεις, 
ορίζει άλλο μέλος κατόπιν εισήγησης του επιβλέποντος. 

2β. Μετακίνηση/συνταξιοδότηση Επιβλέποντος/ουσας 

1. Σε περίπτωση που ο αρχικός επιβλέπων μετακινηθεί 
σε άλλο Α.Ε.Ι. ή Τμήμα Α.Ε.Ι. ή συνταξιοδοτήσει, συνεχίζει 
να τελεί χρέη επιβλέποντος των διδακτορικών διατρι¬ 
βών που έχει αναλάβει, και ο τίτλος απονέμεται από το 
Τμήμα Γεωλογίας και Γεωπεριβάλλοντος του Εθνικού και 
Καποδιστριακού Πανεπιστήμιου Αθηνών (άρθρο 39 του 
ν. 4485/2017). 

2. Σε κάθε περίπτωση, τα αφυπηρετήσαντα μέλη της 
τριμελούς συμβουλευτικής επιτροπής, με απόφαση της 
ΣυνέλευσηςτουΤμήματος, αντικαθίστανται από ισάριθ¬ 
μα μέλη, προκειμένου να οριστεί η επταμελής εξεταστι¬ 
κή επιτροπή για την κρίση της διδακτορικής διατριβής. 

Το ίδιο ισχύει και για τους ομότιμους Καθηγητές που είναι 
μέλη της τριμελούς συμβουλευτικής επιτροπής. 

3. Επταμελής Εξεταστική Επιτροπή 

1. Η Συνέλευση του Τμήματος Γεωλογίας και Γεωπε- 
ριβάλλοντος ορίζει Επταμελή Εξεταστική Επιτροπή για 
την κρίση της Διδακτορικής Διατριβής (παρ. 1, άρθρο 
41, του ν. 4485/2017) έπειτα από εισηγητική έκθεση της 
τριμελούς επιτροπής. 

2. Στην επταμελή εξεταστική επιτροπή μετέχουν τα 
μέλη της τριμελούς συμβουλευτικής επιτροπής -εκτός 
από τα αφυπηρετήσαντα μέλη και αυτής, καθώς και 
τους ομότιμους καθηγητές, τα οποία με απόφαση της 
Συνέλευσης του Τμήματος αντικαθίστανται από ισά¬ 
ριθμα μέλη που πληρούν τα κριτήρια του δεύτερου και 
τρίτου εδαφίου της παραγράφου 2 του άρθρου 39 του 
ν.4485, καθώς και τέσσερα (4) επιπλέον μέλη, τα οποία εί¬ 
ναι μέλη Δ.Ε.Π.Α'βαθμίδας, Αναπληρωτή και Επίκουρου 
από το Τμήμα Γεωλογίας και Γεωπεριβάλλοντος ή άλλο 
Α.Ε.Ι. ή καθηγητές/τριες αναγνωρισμένων ως ομοταγών 
ιδρυμάτων της αλλοδαπής, οι οποίοι είναι κάτοχοι διδα¬ 
κτορικού διπλώματος, ή ερευνητές/τριεςτων βαθμιδών 
Α', Β' ή Γ' από ερευνητικά κέντρα του άρθρου 13Α του 
ν. 4310/2014, συμπεριλαμβανομένων των ερευνητικών 
κέντρων της Ακαδημίας Αθηνών και του Ιδρύματος Ια- 
τροβιολογικών Ερευνών της Ακαδημίας Αθηνών ή από 
αναγνωρισμένα ερευνητικά κέντρα ή ινστιτούτα της αλ¬ 
λοδαπής και έχουν το ίδιο ή συναφές γνωστικό αντικεί¬ 
μενο με την υπό κρίση διδακτορική διατριβή (άρθρο 39 
του ν.4485/2017). Στην επταμελή εξεταστική επιτροπή 
θα πρέπει να συμμετέχει τουλάχιστον ένα (1) μέλος στη 
βαθμίδα του Καθηγητή ή Ερευνητή Α' βαθμίδας και στην 
πλειοψηφία (δηλαδή τουλάχιστον 4 μέλη) να είναι ΔΕΠ. 

3. Τα αφυπηρετήσαντα μέλη της τριμελούς συμβου¬ 
λευτικής επιτροπής, που αντικαταστάθηκαν, μπορούν 
να παρίστανται στην υποστήριξη της διατριβής και τη 
συνεδρίαση της επταμελούς εξεταστικής επιτροπής χω¬ 
ρίς δικαίωμα ψήφου (παρ. 2 και 3, άρ.40, ν.4485/2017). 

Άρθρο 7 

Χρονική διάρκεια, Δικαιώματα και Υποχρεώσεις 

Υποψηφίων Διδακτόρων 

1. Χρονική διάρκεια 

1. Ως ελάχιστος χρόνος εκπόνησης της Διδακτορικής 
διατριβής ορίζονται τα τρία (3) πλήρη ημερολογιακά έτη 
από την ημερομηνία ορισμού της Τριμελούς Συμβου¬ 
λευτικής Επιτροπής (άρθρο 40, παρ. 1 του ν. 4485/2017). 

2. Η μέγιστη χρονική διάρκεια είναι τα επτά (5) πλήρη 
ημερολογιακά έτη από την ημερομηνία ορισμού της 
Τριμελούς Συμβουλευτικής Επιτροπής μη συμπεριλαμ¬ 
βανομένων χρονικών περιόδων που ο υποψήφιος με 
σύμφωνη γνώμη της Τριμελούς Συμβουλευτικής Επι¬ 
τροπής δύναται να αναστείλει την πραγματοποίησή της. 

3. Ο/Η Υποψήφιος/α μπορεί κατά τη διάρκεια των 
σπουδών του/της στο Διδακτορικό Πρόγραμμα να ζη¬ 
τήσει με επαρκώς αιτιολογημένη αίτησή του/της την 
αναστολή της ανωτέρω περιόδου μέχρι δύο (2) πλήρη 
ημερολογιακά έτη. Η αίτηση εγκρίνεται από τη Συνέ¬ 
λευση του Τμήματος κατόπιν θετικής εισήγησης της 
Τριμελούς Συμβουλευτικής Επιτροπής. Ο χρόνος της 


αναστολής φοίτησης δεν προσμετράται στην προβλεπό- 
μενη μέγιστη χρονική διάρκεια εκπόνησης διδακτορικής 
διατριβής. Κατά τη διάρκεια της αναστολής φοίτησης 
δεν επωφελούνται των δικαιωμάτων και των παροχών 
που προβλέπονται για τους υποψήφιους διδάκτορες. 

4. Μετά την παρέλευση των πέντε (5) ή επτά (7) ετών, 
σύμφωνα με όσα αναφέρονται στις παραγράφους 2 και 3 
του παρόντος άρθρου, ο υποψήφιος χάνει αυτοδίκαια την 
ιδιότητα του υποψήφιου διδάκτορα, με επικύρωση της 
σχετικής απόφασης από τη Συνέλευση τουΤμήματος και 
κοινοποίησή της από τη Γραμματεία του Τμήματος στον 
οικείο Τομέα και στα μέλη τηςΤριμελούς Συμβουλευτικής 
Επιτροπής, καθώς και στον υποψήφιο διδάκτορα. 

5. Ως καταληκτική ημερομηνία διάρκειας της διδα¬ 
κτορικής διατριβής ορίζεται η ημερομηνία κατάθεσης 
της έκθεσης της Τριμελούς Συμβουλευτικής Επιτροπής 
προς τη Γραμματεία του Τμήματος περί σύστασης της 
Επταμελούς Εξεταστικής Επιτροπής. 

2. Δικαιώματα και Υποχρεώσεις 

- Οι υποψήφιοι διδάκτορες υποχρεούνται σε ανανέ¬ 
ωση εγγραφής ανά ακαδημαϊκό έτος (άρθρο 45, παρ. 2 
του ν. 4485/2017). Η ανανέωση εγγραφής γίνεται μετά 
από αίτηση του Υποψηφίου η οποία συνοδεύεται από 
τη σύμφωνη γνώμη του Επιβλέποντα και προγενέστερη 
υποβολή της ετήσιας έκθεσης προόδου. 

- Οι υποψήφιοι διδάκτορες συνυπογράφουν με τον 
Επιβλέποντα και υποβάλλουν ετήσιες εκθέσεις προόδου 
στη Γραμματεία τουΤμήματος εντόςδύο (2) μηνών μετά 
την ολοκλήρωση κάθε έτους με εξαίρεση το έτος κατά το 
οποίο θα υποστηρίξουν-παρουσιάσουν τη διατριβή τους. 

- Οι υποψήφιοι διδάκτορες κάθε έτος, εντός ενός (1) 
μηνός από την ημερομηνία που αυτό θα τους ζητηθεί 
από τον Επιβλέποντα, παρουσιάζουν προφορικά και 
υποβάλλουν και εγγράφως αναλυτικό υπόμνημα ενώπι¬ 
ον τηςΤριμελούς Συμβουλευτικής Επιτροπής, σχετικά με 
την πρόοδο της διδακτορικής διατριβής τους. Αντίγραφο 
του υπομνήματος, καθώς και σχόλια επ' αυτού από τον 
Επιβλέποντα και την Τριμελή Συμβουλευτική Επιτρο¬ 
πή και εκθέσεις προόδου, σύμφωνα με όσα ορίζονται 
στην προηγούμενη παράγραφο, καταχωρούνται στον 
ατομικό φάκελο του υποψηφίου (άρθρο 40, παρ. 2 του 
ν. 4485/2017), στη Γραμματεία του Τμήματος. 

- Οι διδακτορικές σπουδές προσφέρονται δωρεάν. 

- Οι υποψήφιοι διδάκτορες έχουν μέχρι πέντε (5) πλή¬ 
ρη ακαδημαϊκά έτη από την πρώτη εγγραφή τους, όλα 
τα δικαιώματα και τις παροχές που προβλέπονται και για 
τους φοιτητές του δεύτερου κύκλου σπουδών. Μέχρι 
και πέντε (5) έτη μετά την ολοκλήρωση της διδακτορι- 
κήςτους διατριβής, διατηρούν δικαιώματα πρόσβασης, 
δανεισμού και χρήσης των ηλεκτρονικών υπηρεσιών 
των πανεπιστημιακών βιβλιοθηκών (άρθρο 40, παρ. 3 
του ν. 4485/2017). 

- Οι υποψήφιοι διδάκτορες δύνανται να πραγματοποι¬ 
ούν μέρος της έρευνάς τους σε άλλο ίδρυμα/ινστιτού- 
το/ερευνητικό κέντρο/επιχείρηση της ημεδαπής ή της 
αλλοδαπής με απόφαση της Συνέλευσης του Τμήματος 
μετά από αιτιολογημένη εισήγηση του Επιβλέποντα και 
συγκατάθεση του ιδρύματος/ινστιτούτου/ερευνητικού 
κέντρου/επιχείρησης. 

- Οι υποψήφιοι διδάκτορες δύνανται να παρουσιάζουν 
το ερευνητικό τους έργο και μέρος των αποτελεσμάτων 
τους σε εθνικά και διεθνή επιστημονικά συνέδρια και 
ημερίδες μετά από συνεννόηση με τον Επιβλέποντα. 

- Οι υποψήφιοι διδάκτορες δύνανται να παρακολου¬ 
θούν ή να συμμετέχουν σε μαθήματα, εργαστήρια και 
σεμινάρια μετά από εισήγηση του επιβλέποντα, η οποία 
γνωστοποιείται στη Συνέλευση του Τμήματος. Επίσης 
ισχύουν όσα αναφέρονται στην παράγραφο 3 του άρ¬ 
θρου 2 του παρόντος κανονισμού. 

- Οι υποψήφιοι διδάκτορες δύνανται να λαμβάνουν 
υποτροφίες για την εκπόνηση διδακτορικής διατριβής 
είτε μέσω του ΕΛΚΕ του ΕΚΠΑ ανάλογα με τα διαθέσιμα 
κονδύλια, είτε από κονδύλια του Τμήματος, είτε από τη 
Σχολή Θετικών Επιστημών, είτε από άλλους εξωτερικούς 
φορείς όπως κληροδοτήματα, ερευνητικά έργα, διεθνείς 
και ελληνικούς οργανισμούς, κ.λπ.Το ύψος της υποτρο¬ 
φίας, οι επιμέρους κατηγορίες εξόδων που καλύπτουν 
(π.χ. συλλογή δεδομένων, εργαστηριακές αναλύσεις, με¬ 
τακινήσεις κ.λπ.) όπως και η διάρκεια τους καθορίζονται 
από τον φορέα χρηματοδότησης. 

- Οι υποψήφιοι διδάκτορες υποχρεούνται να έχουν 
μία (1) δημοσίευση (ως 1 ος συγγραφέας) σε διεθνές πε¬ 
ριοδικό, προκειμένου να υποστηρίξουν τη διδακτορική 
διατριβή. 

Άρθρο 8 

Εκπόνηση της Διδακτορικής Διατριβής 

1. Ορισμός /αλλαγή θέματος διδακτορικής διατριβής 

1. Πιθανή τροποποίηση του αρχικού, εγκεκριμένου 
από τη Συνέλευση του Τμήματος, τίτλου της διδακτορι¬ 
κής διατριβής και οριστικοποίησή του μπορεί να γίνει με 
αίτηση του υποψηφίου στη Γραμματεία του Τμήματος 
και απόφαση της Συνέλευσης του Τμήματος μετά από 
εισήγηση τηςΤριμελούς Συμβουλευτικής Επιτροπής σε 
διάστημα το αργότερο ενός (1) έτους πριν από την υπο¬ 
στήριξη της διδακτορικής διατριβής. 

2. Σε περίπτωση που για οποιονδήποτε λόγο η διδα¬ 
κτορική διατριβή δεν δύναται να ολοκλήρωθεί ως προς 
τον τίτλο και το περιεχόμενο, με αίτηση του υποψηφίου 
στη Γραμματεία του Τμήματος και εισήγηση του επιβλέ- 
ποντα δύναται να αλλάξει το θέμα της διατριβής με από¬ 
φαση της Συνέλευσης του Τμήματος. Στην περίπτωση 
αυτή υποβάλλεται εκ νέου αίτηση από τον υποψήφιο, 
σύμφωνα με το άρθρο 3 του παρόντος Κανονισμού Δι¬ 
δακτορικών Διατριβών, και ισχύουν όσα αναγράφονται 
στα άρθρα 4 και 5. Ο ελάχιστος χρόνος εκπόνησης της 
διδακτορικής διατριβής ορίζεται στα τρία (3) πλήρη ημε¬ 
ρολογιακά έτη και ο μέγιστος στα πέντε (5) πλήρη ημερο¬ 
λογιακά έτη από την ημερομηνία ορισμού τηςΤριμελούς 
Συμβουλευτικής Επιτροπής. Κατά τα λοιπά ισχύουν όσα 
αναγράφονται στο άρθρο 7, εδάφιο 1, προσαρμοσμένα 
στην παρούσα παράγραφο. 

2. Οδηγίες συγγραφής διδακτορικής διατριβής 

1. Η διατριβή πρέπει να αποτελεί μία, από άποψη περι¬ 
εχομένου, ολοκληρωμένη ερευνητική εργασία, με λογική 
συνοχή και νοηματικά συνδεδεμένα μεταξύ τους τα επί 


μέρους τμήματα της (κεφάλαια, ενότητες). Δεν μπορεί να 
γίνει δεκτή ως διδακτορική διατριβή, κείμενο το οποίο απο- 
τελείται από τμήματα χαλαρά συνδεδεμένα μεταξύ τους. 

2. Η διατριβή πρέπει, επίσης, να αποδεικνύει ότι ο συ¬ 
ντάκτης της είναι ικανός να δομήσει αυτοδύναμα μια 
επιστημονική-ερευνητική εργασία, η οποία θα αποτελεί 
εμβάθυνση σε ένα επιστημονικό πεδίο, θα είναι πρωτό¬ 
τυπη και θα συνεισφέρει στην εξέλιξη του συγκεκριμέ¬ 
νου πεδίου. 

3. Η έντυπη τελική μορφή της διδακτορικής διατριβής 
έχει μέγεθος Α4 και οι σελίδες τυπώνονται σε μονή όψη. 
Η γραμματοσειρά είναι μαύρου χρώματος, μεγέθους 
12, με διάστιχο σειρών 1,5. Η επιλογή του είδους της 
γραμματοσειράς είναι ελεύθερη. Η έκταση της διδακτο¬ 
ρικής διατριβής δεν θα πρέπει να είναι μικρότερη των 
60.000 λέξεων. Οι βιβλιογραφικές αναφορές θα πρέπει 
να αναφέρονται σε ξεχωριστό κεφάλαιο στο τέλος της 
διδακτορικής διατριβής σύμφωνα με τα διεθνή πρότυπα. 

4. Στο εσώφυλλο κάθε κατατεθειμένης διδακτορικής 
διατριβής θα μνημονεύεται η σύνδεση της τριμελούς 
συμβουλευτικής επιτροπής, καθώς και της επταμελούς 
εξεταστικής επιτροπής της διατριβής. 

Σε περίπτωση αφυπηρέτησης επιβλέποντος ή μελών 
της τριμελούς συμβουλευτικής επιτροπής να αναφέρε- 
ται η αρχική σύνδεση της επιτροπής πριν από την αντι¬ 
κατάστασή τους και στη συνέχεια να μνημονεύεται η 
αντικατάσταση του επιβλέποντος ή των μελών της τρι¬ 
μελούς και να αναφέρεται η σύνδεση της επταμελούς 
εξεταστικής επιτροπής. 

Το εξώφυλλο και η πρώτη σελίδα της διατριβής πρέπει 
να έχουν την ακόλουθη μορφή: 

(εξώφυλλο) 

Τίτλος ιδρύματος. 


Τίτλος 

διατριβής 


Διδακτορική διατριβή του/της 


(εσώφυλλο) 

Τριμελής Συμβουλευτική Επιτροπή 

Επιβλέπων/ουσα:. 

Μέλη:. 

Επταμελής Εξεταστική Επιτροπή 

Επιβλέπων:. 

Μέλη:. 

Σε περίπτωση αντικατάστασης 
Επιβλέπων: Αντικατάσταση του Καθηγητή X από τον 
Καθηγητή Ψ με βάση την απόφαση της Συνέλευσης του 

Τμήματος...(συνεδρίαση)... σύμφωνα με παρ. 3, άρθρο 
39, ν. 4485/2017. 

Μέλη:. 

Έτος προφορικής εξέτασης 


3. Γλώσσα συγγραφής Διδακτορικής Διατριβής 

1. Η Διδακτορική Διατριβή συντάσσεται σε γλώσσα 
που αποφασίζει η Συνέλευση του Τμήματος, η οποία 
λαμβάνει υπόψη τη γλώσσα συγγραφής που έχει προτεί¬ 
νει ο υποψήφιος διδάκτορας στην αίτησή του (άρθρο 38 
παρ. 2 και 3 του ν. 4485/2017) και επαρκή σχετικά στοι¬ 
χεία γλωσσομάθειάς του. Σε περίπτωση που η γλώσσα 
συγγραφής είναι η αγγλική θα πρέπει να υπάρχει εκτε¬ 
ταμένη περίληψη στα ελληνικά. 

2. Η οριστικοποίηση της γλώσσας συγγραφής και υπο¬ 
στήριξης δηλώνεται μαζί με την πρόταση των μελών της 
επταμελούς εξεταστικής επιτροπής προς τη Συνέλευση 
του Τμήματος. 

Άρθρο 9 

Κρίση Διδακτορικής Διατριβής 

1. Μετά την ολοκλήρωση της συγγραφής της Διδα¬ 
κτορικής Διατριβής, ο υποψήφιος διδάκτορας, με τη 
σύμφωνη γνώμη του επιβλέποντα, υποβάλλει αίτηση 
στη γραμματεία του Τμήματος για δημόσια υποστήρι¬ 
ξη και αξιολόγηση της διατριβής, η οποία διαβιβάζεται 
στην Τριμελή Συμβουλευτική Επιτροπή, η οποία δέχεται 
ή απορρίπτει την αίτηση του υποψηφίου. Η διατριβή 
κατατίθεται στον επιβλέποντα, με τη σύμφωνη γνώμη 
του οποίου αποστέλλεται στη συνέχεια στα άλλα δύο 
μέλη τηςΤριμελούςΣυμβουλευτικής Επιτροπήςγια αξι¬ 
ολόγησή της. Αν η Τριμελής Συμβουλευτική Επιτροπή 
αποδεχτεί την αίτηση του υποψηφίου συντάσσει ανα¬ 
λυτική εισηγητική έκθεση, η οποία κοινοποιείται στον 
υποψήφιο και παράλληλα κατατίθεται στη Γραμματεία 
και κοινοποιείται στη Συνέλευση του Τμήματος, ζητώ¬ 
ντας τον ορισμό επταμελούς εξεταστικής επιτροπής,με 
σχετική πρόταση του Επιβλέποντα (άρθρο 41, παρ. 1 
του ν. 4485/2017). Η έκθεση συντάσσεται σε διάστημα 
τριών (3) μηνών (το αργότερο) από την παραλαβή της 
διατριβής από την Τριμελή Συμβουλευτική Επιτροπή. 

2. Εάν τα μέλη τηςΤριμελούς Συμβουλευτικής Επιτρο¬ 
πής στην πλειοψηφία τους κρίνουν ότι η διατριβή χρήζει 
διορθώσεων, η διατριβή επιστρέφεται στον υποψήφιο με 
συγκεκριμένες παρατηρήσεις για βελτίωση. Ο υποψήφι¬ 
ος σε διάστημα που ορίζεται από την Τριμελή Συμβου¬ 
λευτική Επιτροπή υποχρεούται να πραγματοποιήσει τις 
προτεινόμενες διορθώσεις για να ξεκινήσει η διαδικασία 
κρίσης της διατριβής. 

3. Στην περίπτωση θετικής εισήγησης, ο υποψήφιος έχει 
την υποχρέωση να κοινοποιήσει την ολοκληρωμένη διδα¬ 
κτορική διατριβή του, σε έντυπη ή ψηφιακή μορφή,στα 
μέλη της επταμελούς εξεταστικής επιτροπής τουλάχιστον 
ένα (1) μήνα πριν από τη δημόσια υποστήριξή της. 

4. Η ημερομηνία της υποστήριξης της διδακτορικής 
διατριβής καθορίζεται με ευθύνη της Γραμματείας του 


Τμήματος σε συνεννόηση με τα μέλη της Επταμελούς 
Εξεταστικής Επιτροπής εντός ενός (1) μηνάς μετά την 
ημερομηνία σύστασής της (απόφαση της Συνέλευσης). 
Το χρονικό διάστημα αυτό και η ημερομηνία υποστήρι¬ 
ξης δεν συμπεριλαμβάνει τις επίσημες αργίες του ΕΚΠΑ, 
όπως αυτές ανακοινώνονται στην αρχή κάθε ακαδημαϊ¬ 
κού έτους από τις πρυτανικές αρχές. Η ημερομηνία και η 
ώρα της υποστήριξης της διδακτορικής διατριβής ανα¬ 
κοινώνονται με ευθύνη της Γραμματείας του Τμήματος 
στον διαδικτυακό τόπο του Τμή ματος τουλάχιστον πριν 
από 7 ημερολογιακές ημέρες. 

5. Η διδακτορική διατριβή υποστηρίζεται δημόσια και 
προϋποθέτει τη φυσική παρουσία των τεσσάρων (4) του¬ 
λάχιστον μελών της εξεταστικής επιτροπής, ενώ τα λοιπά 
μέλη μπορούν να συμμετέχουν με τηλεδιάσκεψη (παρ.3, 
αρ.41, ν.4485/2017). 

6. Κατά την προφορική εξέταση, ο υποψήφιος παρου¬ 
σιάζει ενώπιον της Επταμελούς Επιτροπής σε διάστημα 
30-40 περίπου λεπτών της ώρας, τα βασικά σημεία της 
διατριβής του (στόχους, μεθοδολογία, αποτελέσματα) 
και στη συνέχεια δέχεται ερωτήσεις από την Επιτροπή 
επί του περιεχομένου της διατριβής, καθώς και επί του 
επιστημονικού πεδίου στο οποίο εκπονήθηκε η διατρι¬ 
βή. Η γλώσσα παρουσίασής της είναι η γλώσσα στην 
οποία έχει συγγράφει. 

7. Μετά την υποστήριξη, η εξεταστική επιτροπή συ¬ 
νεδριάζει χωρίς παρουσία τρίτων. Κρίνει την εργασία 
ως προς την ποιότητα, την πληρότητα, των πρωτότυπη 
σκέψη και τη συμβολή στην επιστήμη και με βάση αυτά 
τα κριτήρια την εγκρίνει με πλειοψηφία τουλάχιστον πέ¬ 
ντε (5) μελών (άρθρο 41, παρ. 3 του ν. 4485/2017) και 
αξιολογεί τη Διδακτορική Διατριβή με τους βαθμούς 
ΚΑΛΩΣ (5-6,5), ΛΙΑΝ ΚΑΛΩΣ (6,6-8,5) ή ΑΡΙΣΤΑ (8,6-10). 
Για την απόφασή της η Επιτροπή συντάσσει Πρακτικό 
Αξιολόγησης. Σε περίπτωση κατά την οποία το πρακτικό 
φέρει υπογραφές τεσσάρων μελών της Επταμελούς Επι¬ 
τροπής, και πέμπτο μέλος έχει υπογράψει την Εισηγητική 
Έκθεση, ο τίτλος θεωρείται ότι έχει χορηγηθεί εγκύρως 
(ν. 4186/2013, άρθρο 39, παρ. 18). 

8. Σε περίπτωση παρατηρήσεων και διορθώσεων επί 
του περιεχομένου της, εάν αυτές είναι μικρής κλίμακας, 
ο υποψήφιος υποχρεούται να προχωρήσει στις απα¬ 
ραίτητες διορθώσεις εντός 30 ημερών και με ευθύνη 
του Επιβλέποντα να την καταθέσει στη βιβλιοθήκη του 
Τμήματος (το πρακτικό εξέτασης έχει υπογράφει στο 
τέλος της δημόσιας υποστήριξης της διδακτορικής δι¬ 
ατριβής), αιτούμενος την ορκωμοσία του. Σε περίπτωση 
εκτεταμένων παρατηρήσεων και διορθώσεων, τότε του 
παραχωρείται διάστημα έως έξι(6) μηνών για τη διόρθω- 
ση-συμπλήρωσήτης, και καταθέτει τη διατριβή μετά τη 
σύμφωνη γνώμη (υπογραφή του σχετικού πρακτικού) 
και των επτά (7) μελών της επιτροπής. 

9. Σε περίπτωση αρνητικής κρίσης της διατριβής κατά 
πλειοψηφία από την Τριμελή Συμβουλευτική Επιτροπή, 
η διαδικασία διακόπτεται και ο υποψήφιος διαγράφεται. 
Ο υποψήφιος έχει τη δυνατότητα να ξεκινήσει εκ νέου 
εκπόνηση διδακτορικής διατριβής καταθέτοντας νέα αί¬ 
τηση στο ίδιο ή άλλοΤμήμα, με διαφορετικό όμως θέμα. 

Αν η διατριβή έχει λάβει θετική αξιολόγηση από την 
Τριμελή Συμβουλευτική Επιτροπή, αλλά ο υποψήφιος 
απορρίφθηκε κατά την προφορική εξέταση, τότε επανα¬ 
λαμβάνεται η προφορική εξέταση μέσα σε διάστημα όχι 
μεγαλύτερο των έξι και όχι μικρότερο των τριών μηνών. 
Ο υποψήφιος έχει τη δυνατότητα μιας μόνο επανάληψης 
της προφορικής εξέτασης. 

10. Για τη δημόσια παρουσίαση της διδακτορικής δι¬ 
ατριβής προϋπόθεση είναι τουλάχιστον μία (1) δημοσί¬ 
ευση του Υποψηφίου (ως 1ου συγγραφέα) σε διεθνές 
περιοδικό μετά από κρίση. Το θέμα της δημοσίευσης 
θα πρέπει να είναι απόλυτα σχετικό με το αντικείμενο 
της διδακτορικής διατριβής. Ως χρόνος δημοσίευσης 
λαμβάνεται η επιστολή αποδοχής της εργασίας προς 
δημοσίευση από τον εκδότη. 

Άρθρο 10 

Αναγόρευση-Καθομολόγηση Διδακτόρων 

1. Στην περίπτωση αποδοχής της διατριβής και επι¬ 
τυχίας του υποψηφίου κατά την προφορική εξέταση, 
ο υποψήφιος θα πρέπει εντός τριάντα (30) ημερών να 
καταθέσει ένα αντίτυπο της διατριβής και ένα ψηφιακό 
αρχείο της στη βιβλιοθήκη τουΤμήματος και στο Ψηφι¬ 
ακό Αποθετήριο «ΠΕΡΓΑΜΟΣ». Επίσης, δεν μπορεί να 
απονεμηθεί ο τίτλος του διδάκτορα αν δεν έχει κατατεθεί 
η διατριβή του στο Κέντρο Τεκμηρίωσης, σύμφωνα με 
τα προβλεπόμενα. Στη συνέχεια υποβάλλει αίτηση στη 
Γραμματεία του Τμήματος για αναγόρευση και καθομο¬ 
λόγηση. 

2. Η αναγόρευση του υποψηφίου σε Διδάκτορα του 
Τμήματος Γεωλογίας και Γεωπεριβάλλοντος γίνεται με 
την καθομολόγησή του και την απονομή του διδακτο¬ 
ρικού Τίτλου από τον Πρόεδρο του Τμήματος κατά την 
έναρξη της Συνέλευσης του Τμήματος, η οποία ακο¬ 
λουθεί την ημερομηνία υποστήριξης της διδακτορικής 
διατριβής. Στο μεσοδιάστημα και εντός 5 εργάσιμων 
ημερών χορηγείται βεβαίωση από τη Γραμματεία του 
Τμήματος σχετικά με την ολοκλήρωση της ΔΔ στον 
υποψήφιο. 

3. Ο τίτλος κατά την απονομή δίδεται σε απλό χαρτί 
το οποίο φέρει τα λογότυπο του Τμήματος, της Σχολής 
στην οποία ανήκει το Τμήμα και του Ε.Κ.Π.Α. Με αίτη¬ 
ση του Υποψηφίου δύναται να εκτυπωθεί με τη μορφή 
περγαμηνής κατ' αντιστοιχία του Πτυχίου ή του Μετα¬ 
πτυχιακού τίτλου. Τα έξοδα της περγαμηνής βαρύνουν 
τον υποψήφιο. 

Άρθρο 11 

Πνευματικά δικαιώματα 

Η έρευνα, που πραγματοποιείται στο πλαίσιο της διδα¬ 
κτορικής διατριβής, αποβλέπει πρωτίστως στην εκπαί¬ 
δευση του υποψήφιου διδάκτορα και στην απόκτηση 
ερευνητικής εμπειρίας που απαιτείται για την απονομή 
του διδακτορικού τίτλου, καθώς και για την περαιτέρω 
σταδιοδρομία του. 

Η εκπόνηση διδακτορικής διατριβής, λόγω της φύ¬ 
σης της, μπορεί να εντάσσεται σε συνεχόμενες και πολ¬ 
λές φορές μακροχρόνιες έρευνες που διεξάγονται από 
ερευνητικές μονάδες και επιστημονικούς υπευθύνους σε 


συγκεκριμένο τομέα της επιστήμης, συχνά στο πλαίσιο 
ερευνητικών προγραμμάτων. 

Ο συγγραφέας της διδακτορικής διατριβής είναι ο 
δικαιούχος του περιουσιακού και ηθικού δικαιώματος 
πνευματικής ιδιοκτησίας, του περιεχομένου της διατρι¬ 
βής του, σύμφωνα με τον ν. 2121/1993, όπως ισχύει. 

Τα δικαιώματα βιομηχανικής ιδιοκτησίας (π.χ. εφευ¬ 
ρέσεις), που ενδεχομένως προκύψουν από τα αποτελέ¬ 
σματα της έρευνας της διδακτορικής διατριβής, ανήκουν 
στον διδάκτορα και στο ΕΚΠΑ, κατά τα νόμιμα ποσοστά, 
ενδεχομένως δε και στην ερευνητική ομάδα, η οποία 
θα έχει αναλάβει την αξιοποίηση των παραπάνω ερευ¬ 
νητικών αποτελεσμάτων. Για τα θέματα αυτά μπορεί να 
υπογράφει σύμβαση μεταξύ των μερών σε οποιοδήποτε 
στάδιο της έρευνας. 

Άρθρο 12 

Διαγραφή υποψηφίων διδακτόρων 

1. Η Συνέλευση του Τμήματος Γεωλογίας και Γεωπε- 
ριβάλλοντος, μετά την εισήγηση κατά πλειοψηφία της 
Τριμελούς Συμβουλευτικής Επιτροπής, δύναται να απο¬ 
φασίσει τη διαγραφή υποψηφίων διδακτόρων εάν: 

- Υπερβούν τη μέγιστη χρονική διάρκεια εκπόνησης 
διδακτορικής διατριβής, όπως ορίζεται στον παρόντα 
Κανονισμό. 

- Δεν υποβάλλουν έκθεση προόδου επί 2 συναπτά 
ημερολογιακά έτη. 

- Δεν τηρούν το σύνολο των άρθρων του παρόντος 
Κανονισμού Διδακτορικών Σπουδών. 

-Σε περίπτωση μη ανανέωσης της εγγραφής του, η 
Γραμματεία του Τμήματος οφείλει να υπενθυμίσει εγ- 
γράφως στον υποψήφιο την υποχρέωση αυτή και εάν ο 
υποψήφιος δεν ανταποκριθεί σε διάστημα πέντε εργά¬ 
σιμων ημερών από την ημερομηνία ειδοποίησής του, δι¬ 
αγράφεται από το μητρώο των υποψηφίων διδακτόρων. 

- Σε περίπτωση αμέλειας, ή αδράνειας, ή μακράς αδι¬ 
καιολόγητης έλλειψης συνεργασίας με τον/την επιβλέ- 
ποντα/ουσα και την τριμελή συμβουλευτική επιτροπή. 

- Για άλλη πιθανή σοβαρή αιτία η οποία σε κάθε περί¬ 
πτωση αφορά τον/την υποψήφιο/α διδάκτορα και κατά 
περίπτωση εκτιμά η Συνέλευση τουΤμήματος. 

2. Η διαδικασία διαγραφής περιλαμβάνει είτε αίτη¬ 
ση παραίτησης του ιδίου του υποψηφίου με αναφορά 
στους λόγους παραίτησής του προς τη Γραμματεία του 
Τμήματος, ή συμβαίνει μετά από αίτηση της τριμελούς 
επιτροπής (άρτια αιτιολογημένο). 

Άρθρο 13 

Εκπόνηση Διδακτορικής Διατριβής 

με συνεπίβλεψη 

1. Το Τμήμα Γεωλογίας και Γεωπεριβάλλοντος του 
ΕΚΠΑ μπορεί να συνεργάζεται με ερευνητικά κέντρα και 
ινστιτούτα της ημεδαπής για την εκπόνηση Διδακτορι¬ 
κής Διατριβής με συνεπίβλεψη, εφόσον πληρούνται οι 
προϋποθέσεις που προβλέπει το άρθρο 43, παρ. 3 του 
νόμου 4485/2017. 

2. Σε κάθε περίπτωση για τα θέματα διδακτορικών 
σπουδών αποφασίζει η Συνέλευση τουΤμήματος. Στην 
περίπτωση εκπόνησης διδακτορικών διατριβών με συ- 

νεπίβλεψη, σε συνεργασία με ερευνητικά κέντρα/ινστι- 
τούτα της ημεδαπής καταρτίζεται Ειδικό Πρωτόκολλο 
Συνεργασίας και τη διοικητική ευθύνη αναλαμβάνει ένας 
εκ των συνεργαζόμενων φορέων. 

3. Με απόφαση του Υπουργού Παιδείας, Έρευνας και 
Θρησκευμάτων, που δημοσιεύεται στην Εφημερίδα της 
Κυβερνήσεως, καθορίζεται κάθε σχετικό θέμα σχετικά 
με την εκπόνηση διδακτορικών διατριβών με αναγνω¬ 
ρισμένα ως ομοταγή ιδρύματα ή ερευνητικά κέντρα και 
ινστιτούτα της αλλοδαπής (παρ. 3, άρ. 43, ν.4485/2017). 

Άρθρο 14 

Μεταβατικές διατάξεις 

1. Οι διατάξεις του νόμου 4485/2017 εφαρμόζονται 
και για τους/τις Υ.Δ. που έχουν γίνει δεκτοί/ές πριν από 
την έναρξη ισχύος του, εφόσον δεν έχει οριστεί, κατά την 
έναρξη της ισχύος του, η επταμελής εξεταστική επιτρο¬ 
πή του άρθρου 41 του νόμου (άρθρο 85, παραγ. 5 του 
ν.4485/2017). 

2. Οι ΥΔ που έχουν ήδη ξεκινήσει την εκπόνηση δι¬ 
δακτορικής διατριβής πριν από την έναρξη ισχύος του 
ν. 4485/2017, και δεν έχει οριστεί επταμελής εξεταστική 
επιτροπή και έχουν ξεπεράσει τα 7 έτη (συν 2 σύμφωνα 


με το άρθρο 7, παραγ. 3), δύνανται να ολοκληρώσουν 
τη διατριβή τους σε τρία χρόνια από την έγκριση του 
παρόντος Κανονισμού. 

3. Οι ΥΔ που έχουν ήδη ξεκινήσει την εκπόνηση διδα¬ 
κτορικής διατριβής πριν από την έναρξη ισχύοντος του 
ν. 4485/2017, και δεν έχει οριστεί επταμελής εξεταστική 
επιτροπή και δεν έχουν ξεπεράσει τα 5 έτη (συν 2 σύμ¬ 
φωνα με το άρθρο 7 παραγ. 3), υπόκεινται στις διατάξεις 
του ισχύοντος Κανονισμού. Η χρονική διάρκεια ορίζεται 
σύμφωνα με το άρθρο 6 από την έναρξη εκπόνησης της 
διδακτορικής διατριβής. 

4. Κάθε άλλη διαδικασία που δεν προβλέπεται στον 
παρόντα Κανονισμό και προκύπτει κατά την εφαρμογή 
του προγράμματος εκπόνησης διδακτορικών διατριβών 
αποφασίζεται/επιλύεται από τη Συνέλευση του Τμήμα¬ 
τος, κατόπιν αιτιολογημένης εισηγήσεως. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 27 Μαρτίου 2018 

Ο Πρύτανης 

ΜΕΛΕΤΙΟΣ-ΑΘΑΝΑΣΙΟΣ ΔΗΜΟΠΟΥΛΟΣ 

